b'\n_START_ARTICLE_\nHertha BSC\n_START_SECTION_\nHistorie\n_START_PARAGRAPH_\nHertha BSC ble stiftet den 25. juli 1892. Det var br\xc3\xb8drepare Fritz og Mac Lindner og Otto og Willi Lorenz, alle mellom 16 og 17 \xc3\xa5r gamle, som startet klubben. Grunnleggelsen skjedde enten i Prenzlauer Berg eller Wedding. Navnet var da Berliner Fu\xc3\x9fball Club Hertha 1892. I 1901 ble Hertha 92  med i Verband Deutscher Ballspielvereine (en ren fotballinteresseforening som skilte seg fra det tyske fotball- og cricketforbundet i 1897). Hertha Berlin gjorde det brukbart, og fikk en andreplass. I 1905-06 vant de sitt f\xc3\xb8rste berlinmesterskap. Den 4. mai 1910 lyktes de \xc3\xa5 sl\xc3\xa5 det engelske klubben FC Southend 3-1, og ble dermed det f\xc3\xb8rste laget fra kontinental-Europa som slo et semiprofesjonelt engelsk lag. Med tanke p\xc3\xa5 hvor dominerende England var p\xc3\xa5 denne tiden, var dette en overraskelse._NEWLINE_Fra 1904 spilte de p\xc3\xa5 Stadion am Gesundbrunnen, p\xc3\xa5 folkemunne kalt \xc2\xabPlumpe\xc2\xbb. Hertha Berlin ble, som mange andre lag, preget av f\xc3\xb8rste verdenskrig, og m\xc3\xa5tte inn under den beskyttende vingen til langt rikere Berliner Sport-Club i 1923. Samarbeidet holdt til 1930, men i den tiden var Hertha Berlin et av Tysklands topplag, s\xc3\xa6rlig med Hanne Sobek foran. I 1930 og 1931 vant de den dav\xc3\xa6rende serien (Bundesliga slik vi kjenner den dukket f\xc3\xb8rst opp i 1963). Etter at nazistene tok over, ble Hans Pfeifer utnevnt til president over klubben, og det er n\xc3\xa5 de fikk det rene flagget i logoen (flagget var sammen med en \xc3\xb8rn, hentet fra Sport-Club, fra 1931-33). Hertha Berlins tilknytning til nazistene var ikke uvanlig blant tyske fotballag, og det er lite som peker p\xc3\xa5 at de fikk forskjellsbehandling. Da krigen var over, var \xc2\xabPlumpe\xc2\xbb istykkerbombet, og det tok lang tid f\xc3\xb8r man kunne spille fotball der. Ettersom tysk fotball ble halvveis gjennomf\xc3\xb8rt gjennom s\xc3\xa5kalte besittelsessoner (fransk, britisk, amerikansk og i kort tid sovjetisk), ble Hertha klar til det nye seriesystemet mellom 1948 og 1963._NEWLINE_Hertha begynte i den nest \xc3\xb8verste divisjonen i regionalliga Berlin, men rykket rett opp. Etter at Hertha tok imot en rekke fotballspillere fra Dresden som flyktet fra sosialismen, ble \xc3\xb8stberlinske lag nektet \xc3\xa5 spille mot dem. Kort tid etterp\xc3\xa5 ble DDR-ligaen gjennomf\xc3\xb8rt. P\xc3\xa5 1950-tallet ble Hertha Berlin rival med Tennis Borussia Berlin. Et fors\xc3\xb8k p\xc3\xa5 \xc3\xa5 sl\xc3\xa5 sammen klubbene ble nedstemt med 263 mot 3 stemmer.\n_START_SECTION_\nNyere tid\n_START_PARAGRAPH_\nEtter en tung sesong 2009/2010, med kun \xc3\xa9n seier etter de 19 f\xc3\xb8rste kampene m\xc3\xa5tte de ta turen ned til 2. Bundesliga. Hertha mistet da spillere som Gojko Kacar, Cicero, Theofanis Gekas (tilbake til Eintracht Frankfurt fra l\xc3\xa5n) og Arne Friedrich (fast p\xc3\xa5 det tyske VM-laget i 2010).  Laget rykket opp og ned de neste tre sesongene, men har etablert seg i \xc3\xb8vre sjikt p\xc3\xa5 tabellen og deltatt i europacuper p\xc3\xa5 2010-tallet._NEWLINE_Hertha BSC har slitt mye med \xc3\xb8konomien, og har flere ganger v\xc3\xa6rt p\xc3\xa5 randen av konkurs, senest p\xc3\xa5 2000-tallet.\n_START_SECTION_\nNavn, drakt og hjemmebane\n_START_PARAGRAPH_\nDen tradisjonelle forklaringen p\xc3\xa5 navnet \xc2\xabHertha\xc2\xbb g\xc3\xa5r tilbake til grunnleggelsen. En av grunnleggerne av klubben, Fritz Lindner, mintes en elvetur han og faren hadde p\xc3\xa5 en b\xc3\xa5t som het \xc2\xabHertha\xc2\xbb med et bl\xc3\xa5tt og hvitt flagg. Det er mulig at skipet selv ble feilaktig oppkalt etter b\xc3\xa5ten. Det antas at navnet Hertha igjen er en feilskriving av Nertha. En germansk tvekj\xc3\xb8nnet fruktbarhetsguddom ble beskrevet av den romerske historiker Tacitus som \xc2\xabNerthus\xc2\xbb. Feminin av Nerthus ble Nertha, og gjennom misforst\xc3\xa5elser ble Nertha til Hertha. _NEWLINE_Kallenavnet \xc2\xabDen gamle dame\xc2\xbb skal ogs\xc3\xa5 spille p\xc3\xa5 skipet. I tillegg brukes kallenavnet \xc2\xabde bl\xc3\xa5hvite\xc2\xbb (konkurrentene Union Berlin er r\xc3\xb8de og hvite). Det er uklart n\xc3\xa5r kallenavnet \xc2\xabDen gamle dame\xc2\xbb dukket opp. Det er lite sannsynlig at det har \xc3\xa5 gj\xc3\xb8re med fotballaget Juventus FC, da de begynte med kallenavnet f\xc3\xb8rst p\xc3\xa5 1930-tallet._NEWLINE_Det var f\xc3\xb8rst p\xc3\xa5 1900-tallet at Hertha Berlin fikk gjennomf\xc3\xb8rte drakter. F\xc3\xb8r det spilte de alle med bl\xc3\xa5 lue, men ikke koordinert p\xc3\xa5kledning ellers. Fra tidlig av spilte de med hvite overdeler og bl\xc3\xa5 bukser. Stripene kom i mellomkrigstiden, og har holdt seg siden._NEWLINE_Hjemmebanen til Hertha Berlin var uklar de f\xc3\xb8rste \xc3\xa5rene. Man vet at den var ved en mur enten i Wedding eller Prenzlauer Berg, men man er ikke helt sikker. Fra 1904 til 1963 spilte de p\xc3\xa5 Stadion am Gesundbrunnen. I 1963, da Hertha spilte i den f\xc3\xb8rste sesongen i Bundesliga, tok de over Olympiastadion. Stadiet har v\xc3\xa6rt med p\xc3\xa5 VM i fotball 1974 og 2006.\n_START_SECTION_\nLogo\n_START_PARAGRAPH_\nLogoen til Hertha Berlin begynte som en hvit H p\xc3\xa5 bl\xc3\xa5 bakgrunn. I 1923, da Hertha slo seg sammen med Berlin Sports Club, ble \xc3\xb8rnen til sistnevnte klubben med. Etter at klubbene br\xc3\xb8t, byttet ogs\xc3\xa5 Hertha Berlin over til et flagg delt horisontalt med bl\xc3\xa5 \xc3\xb8verst og hvitt nederst. Flagget hadde en hvit H p\xc3\xa5 det bl\xc3\xa5 feltet. Siden logoen ble forbundet med nazismen, ble den justert noe i 1948 (1946-47 var det ikke fotball i Tyskland). Den nye varianten var noe mer stilisert og hadde en sirkel rundt flagget. Sirkelen hadde et bl\xc3\xa5tt filter, noe som ga det hvite i flagget og rundt flagget et bl\xc3\xa5lig skj\xc3\xa6r. Det sto Hertha BSC med bl\xc3\xa5 skrift p\xc3\xa5 det hvite feltet. Flagget var ogs\xc3\xa5 noe mer diagonalt ned mot h\xc3\xb8yre. I 1960 forsvant H-en fra det bl\xc3\xa5 feltet, som siden har v\xc3\xa6rt ur\xc3\xb8rt av symboler eller bokstaver av noen form. Det bl\xc3\xa5 feltet forsvant ogs\xc3\xa5, men sirkelen forble rundt flagget. Mellom 1979 og 1987 eksperimenterte de med et bl\xc3\xa5tt kvadrat med Hertha BSC i hvit skrift formet som en ball. Denne logoen var siste gang Hertha ikke hadde et flagg. 1987-99 gikk de tilbake til en logo som minnet om sekstitallslogoen, og 199-2012 hadde de en tykk bl\xc3\xa5 ramme rundt den sorte rammen rundt flagget. Det sto Hertha BSC p\xc3\xa5 hvit skrift over og Berlin under flagget. Fra og med 2012 har logoen best\xc3\xa5tt av flagget uten sirkel rundt.\n_START_SECTION_\nRivaler\n_START_PARAGRAPH_\nHertha Berlins hovedrival er er Union Berlin. De to lagene har som oftest spilt i forskjellige ligaer, og m\xc3\xb8ttes for f\xc3\xb8rste gang i ligasammenheng i 2010/11-sesongen i 2. Bundesliga, der Hertha spilte uavgjort borte og tapte hjemme. Hertha Berlin er det rikteste og mest suksessrike av de to klubbene. De holder til i Vest-Berlin, mens Union er tradisjonelt \xc3\x98st-Berlin. P\xc3\xa5 grunn av divisjonsforskjellen er det sjelden de to lagene m\xc3\xb8tes. Union Berlin har ogs\xc3\xa5 Dynamo Berlin som rivaler, men ogs\xc3\xa5 disse er skilt mellom divisjonene. I tillegg er rivaliseringen langt fra like hard som man finner andre steder.\n_START_SECTION_\nKvinnesatsning\n_START_PARAGRAPH_\nHertha Berlin har aldri hatt et eget seniorlag for kvinner. I 2009 samarbeidet de med laget 1. FC L\xc3\xbcbars, men dette samarbeidet, der L\xc3\xbcbars spilte i draktene til Hertha Berlin, ble avsluttet i 2016.\n_START_SECTION_\nNordmenn i klubben\n_START_PARAGRAPH_\nDet har v\xc3\xa6rt flere nordmenn innom klubben. Jan Halvor Halvorsen spilte der fra 1988 til 1992, Kjetil Rekdal var kaptein for Hertha BSC, og spilte i klubben fra 1997 til 2000. Han noterte seg for 6 scoringer p\xc3\xa5 64 kamper. Rekdal ble fort en helt blant de trofaste Hertha-supporterne. Trond Fredrik Ludvigsen var den tredje, men kun i \xc3\xa9n sesong (2001). Per Ciljan Skjelbred var utl\xc3\xa5nt i sesongen 2013/2014 fra Hamburg SV, og senere kj\xc3\xb8pt.  Rune Almenning Jarstein ble hentet i 2014._NEWLINE_Ved klubbens 111-\xc3\xa5rsjubileum i 2003 valgte supporterne Herthas beste lag gjennom tidende og Rekdal ble valgt inn p\xc3\xa5 midtbanen'